**«Берекелі күз!» атты мерекелік ертеңгіліктің сценарийі**

***Саз залы мерекеге сай безендірілген. Музыка әуені естіліп, шымылдық ашылады.***

**Күз ханшайымы:** Музыка әуенімен жерде шашылып жатқан жапырақтарды себетке салып жүріп:

Ой, қандай әдемі көрініс, қандай табиғат десеңдерші. Осының барлығын істеген суретші мен – Күз ханшайымымын. Айтпақшы, қазір мерекеге № 4 «Балдәурен» ясли-бақшасының бүлдіршіндері келеміз деп еді. Өздері көрінбейді ғой, кешігіп келетін шығар деп, - жан - жағына қарап балаларды тосқандай болады.

***(Осы кезде Күз аялдамасы деген дауыс естіледі. Музыка әуенімен залға тәрбиеші, бүлдіршіндермен бірге* *бірінің артынан бірі поездың вагондары сияқты келіп, залды бір айналып орындыққа отырады.)***

**Күз ханшайымы:** Ой менің қонақтарым да келе жатқанға ұқсайды. Келіңдер, төрлетіңдер! Қадірлі қонағым болыңдар. Амансыңдар ма балалар? Амансыз ба тәрбиеші апай? Қалай жеттіңіздер? Өздеріңізді көріп қуанып тұрмын.

**Жүргізуші:** Аман есенбіз Күз ханшайымы. Орманға да жақсы жеттік. Бізде сізді көріп қуанып тұрмыз.

**Күз ханшайымы:** Шаршаған боларсыңдар, дем алыңдар.

**Жүргізуші:** Шаршаған жоқпыз. Шаршағанымызды ән айтып, би билеп басамыз. Солай емес пе балалар? Ой, балалар мында қараңдар біздің ата – аналарымызда орманға бізден бұрын жетіп алыпты. Бізге жасаған тосын сыйлары болар. Қане, ендеше ата – аналарымызға қол соғып қояйықшы. Күз ханшайымы өзіңізге жеткенше асық болдық. Өзіңізді өнерімізбен таң қалдырып, көңіліңізді көтеруге келдік.

Берекелі, мерекелі,

Келді жомарт алтын күз.

Жайдарлы күз, жарқын күз,

Аяулы күз алтын күз,- деп жырлағандай Күз ханшайымы өзіңіздің әдемілігіңізді, ерекшеліктеріңізді жырға қоса отырып әнімізді тарту етеміз. Қабыл алыңыз!.

**Ән:** «Күз де келді, күз келді»

**Күз ханшайымы:** Ой, бәрекелді балалар әнді тамаша айтады екенсіңдер. Қане, ата – аналар балапандарымызды қошеметтеп қояйықшы.

**Жүргізуші:** Күз ханшайымы біздің бүлдіршіндер өзіңізді сағынып қалыпты. Сіздің құрметіңізге арнап жаттаған тақпақтары бар. Соны қабыл алыңыз.

**Тақпақтар:**

***Осы кезде желдің гуілдеген даусы естіледі.***

**Күз ханшайымы:** Тыңдаңдаршы балалар? Бұл ненің дауысы? Дұрыс айтасыңдар балалар, бұл күзгі желдің дауысы, ол ағаштың жапырақатарының бәрін түсіріп тастады. Міне, қараңдаршы айналаның бәрі сары алтынға малынды. Қане, ендеше осы әдемі жапырақтармен тамаша би билейік. Келіңдер мына сиқырлы жапырақтарды ұстасаңдар болғаны дөңгелене айнала билей жөнелесіңдер. Балапандардың орындауындағы тамаша биді тарту етеміз. Қабыл алыңыздар!

**Би:** «Жапырақтар»

**Күз ханшайымы:** Балалар мына орманның келбеті өте әдемі. Енді әрі қарай орманның әдемі жерлерін аралауымыз үшін **«Күзгі орманға саяхат»** ойынын ойнайық.

**Шарты:** Әннің сөзіне сәйкес қимыл жасайды.

**1.**Күзді күні болғанда,

Ерік беріп арманға.

Жолы түсіп бар бала,

Сапар шекті орманға, деген кезде адымдап жүреді.

**2.**Бір ізді тар жолменен,

Жету үшін орманға.

Тізбектеліп жүгіріп,

Асығуда бар бала, деген кезде аяқ ұшында, қол белдерінде жеңіл жүгіреді.

**3.**Орманда біз келеміз,

Түбіртектер көреміз.

Түбіртектің түбінде,

Саңырауқұлақ тереміз, - отырып бастарын қозғалтады.

**4.**Орманда біз келеміз.

Аюларды көреміз.

Маймаңдаған аюдың,

Жүрісін салып көреміз, деген кезде аюдың жүрісін салады.

**5.**Орманда біз келеміз.

Қоянды біз көреміз.

Ытқып қашқан қоянның,

Жүрісін салып көреміз, - деген кезде қоянның жүрісін салады.

**6.**Орманда біз келеміз,

Қу түлкіні көреміз.

Бұлғаңдаған түлкінің,

Жүрісін салып көреміз, - деген кезде түлкінің жүрісін салады.

**7.**Міне осылай орманға,

Серуендеп бар бала.

Қуанып та, мәз болып,

Шаттануда таңдана,- деген кезде қарқ болып күледі.

**8.**Кенеттен көк аспаннан,

Мөлдір тамшы тамады.

Ал, балалар тамшыдан,

Жасырынып қалады, - деген кезде балалар орындарына барып отырады

Міне, сонау алыс орманға да келіп жеттік.

***(жаңбырдың дауысы естіледі.)***

**Жүргізуші:**Балалар қараңдар, жаңбыр да жауып кетті. *(Осы кезде жаңбыр болып қолына жылтырауық султанчиктерді ұстап алып, жоғарғы топтың балалары келіп, балаларға жаңбыр жауғызғандай болады.)* Тоқтайтын түрі жоқ, қане оның көңілін көтеріп әннен шашу шашайық. Құрметті ата – аналар балаларымызға қол соғып, қошеметтеп отырайық.

**Ән: «Күзгі жаңбыр».**

***(Ән аяқтала қайтадан жаңбыр болып екі бала шығады.)***

**Жүргізуші:** Жаңбырдың басылатын түрі жоқ. Енді не істейміз? Үсті басымыздың бәрі су болып қалатын болды. Ауырып қалмасақ болғаны.

**Күз ханшайымы:** Мүмкін ойын ойнап көреміз. Мүмкін сол кезде жаңбыр жауғанын тоқтатады.

**Ойын: «Күн мен жаңбыр»** деп аталады.

**Шарты:** 1-2-3 ойын басталды деген белгі берілген кезде. Балалар, көңілді әуенмен билеп жүреді, ал кенеттен найзағай ойнап, жаңбыр жауған кезде балалар қол шатыр астына барып тығылулары керек. Ойын 2-3 рет ойнатылады. Кім де кім жаңбырдың астында қалып қалса сол ойыннан шығады.

Міне, қандай керемет. Жаңбыр да басылды, күннің көзі шайдай ашылды. Жаңбырдың да көңілін көтердік.

***(Осы кезде музыкамен билеп көңілді саңырауқұлақ келіп кіреді.)***

**Саңырауқұлақ:** Сәлеметсіңдер ме балалар! Сәлеметсіздер ме қонақтар! Сәлеметсіз бе Күз ханшайымы! Мені таныдыңдар ма? Мен сәнқой саңырауқұлақпын ғой.

**Күз ханшайымы:** *Көңілі түсіп, жан жағына қарап, басын ұстап:* Ой, ой сәнқой саңырауқұлақ болсаң қайтейік. Сәнқой болғаныңмен өте улысың, керексізсің. Мына орманның ішінің бәріне қаулап өсіп алыпсыңдар. Бұл саңырауқұлақтардың текке қажеті жоқ. Жұлып – жұлып тастау керек.

 **Саңырақұлақ:** Жоқ, жоқ жұла көрмеңіз. Балалар мен өте әдемімін ғой, қараңдаршы? Бәрі мені сен өте улысың, керексізсің дейді. Бірақ мен улы болсам да, саңырауқұлақтардың ішіндегі ең әдемісімін. Менің бойым ұзын, басымдағы қалпағым да қып – қызыл әдемі, - деп қолындағы айнаға қарап қалпағын, галстугын жөндеп, сәнделеді. Мен осы орманың көркін келтіріп жүрген саңырауқұлақтың бірімін. Балалар сендер де мен сияқты әдемі екенсіңдер.

**Жүргізуші:** Сен әдемі болып, орманның сәнін келтіргеніңмен, өте улысың ғой. Қане, жұлып тастайық, - деп қуа жөнеледі.

**Саңырауқұлақ:** *(жыламсырап)* мен енді не істеймін, сонда жоғалып кетуім керек пе? Мен енді ешкімге керексізбін- деп жылайды. Сендердей достар іздеп келген едім. Көңіл көтерейін деп.

**Күз ханшайымы: Болды, жарайды. Енді жылағаныңды тоқтат. Сен де өзіңше әдемісің. Сенің де пайдаң тиіп қалар.**

**Саңырауқұлақ:**

Ой, рас айтасыздар ма? Менімен дос боласыздар ғой. Алақай! – деп қуанады. Мен енді сендердің көңілдеріңді көтеремін дос боламын. Олай болса, балалар мен енді сендермен өте қызықты ойын ойнағым келіп тұр. **Ойын:** «Жапырақ ұшақтар» деп аталады.

**Шарты:** Ән сөзіне сәйкес қимыл жасайды.

1.Жапырақтан жасалған ұшақтар,

Жеңіл самғайды.

Бізді апарып алысқа,

Қанаттары талмайды.

**Шыр айналып, шыр айналып,**

**Басқа келіп қонады.**

2.Жапырақтан жасалған ұшақтар,

Жеңіл самғайды.

Бізді апарып алысқа,

Қанаттары талмайды.

**Шыр айналып, шыр айналып,**

**Кеудеге келіп қонады.**

3.Жапырақтан жасалған ұшақтар,

Жеңіл самғайды.

Бізді апарып алысқа,

Қанаттары талмайды.

**Шыр айналып, шыр айналып,**

**Аяққа келіп қонады.**

3.Жапырақтан жасалған ұшақтар,

Жеңіл самғайды.

Бізді апарып алысқа,

Қанаттары талмайды.

**Шыр айналып, шыр айналып,**

**Жерге келіп қонады.**

**Жүргізуші:** Саңырауқұлақ ойын өте қызықты болды. Жарайсың, рақмет.

Күз ханшайымы күзгі орманның да әдемілігін тамашаладық. Көңілімізді көтердік. Ал енді біз қайтайық. Кеш болып қалды. Әйтпесе қазір автобусқа үлгермей қаламыз. Рақмет сізге, мерекені жақсы тойладық.

**Саңырауқұлақ:** Балалар мен де сендерге ризамын. Менімен дос болып, жақсылық жасағандарыңды да ұмытпаймын. Менің сендерге деген тосын сыйым болсын деп, мына бір ерекеше саңырауқұлақты сыйға тартамын.

**Жүргізуші:** Ой қандай үлкен саңырауқұлақ? Біз мынадай үлкен саңырауқұлақты көрмеппіз – деп саңырауқұлақты айналады.

**Саңырауқұлақ:** Бұл жай саңырауқұлақ емес. Сиқырлы, қазір өздерің көресіңдер.

1,2,3 саңырауқұлақ ашылшы,

 ішінен сыйлық шашылшы, - деп ішінен алма алып шығады да. Бұл менің сендерге деген сыйлығым. Апайларын топқа барғанда таратып береді. Ал, енді кездескенше сау болыңдар!- деп залды айналып шығып кетеді.

**Күз ханшайымы:** Рақмет балалар сендерге. Бағанадан мені шаттыққа бөлеп, ән айтып, би билеп көңілімді көтергендеріңе. Мен әрі қарай орманды алуан түске бояп, құлпыртып, жайнатайын.

**Жүргізуші:** Рахмет сізге Күз ханшайымы. Орманға саяхат жасатып, қонақ қылып шақырғаныңыз үшін.

Демеңіз біз өнерді аяп қалды,

Мезгіл де біраз жерге таяп қалды.

Қош болып тұрыңыздар көріскенше,

Осыменен мерекеміз аяқталды.

Осымен бүгінгі мерекелік ертеңгілігіміз аяқталды.Келесі кездескенше ,сау болыңыздар.

**Күз ханшайымы:**

Алғысым көп сендерге,

Ризамын бүгін бәріңе.

Амандық тілеп сендерге,

Қош сау бол айтамын бәріңе!

Амандықта кездескенше. Сау болыңдар балалар! - деп музыка әуенімен қолын бұлғап тұрады.

**Жүргізуші:** Жүріңдер балалар поезда келді аман – есенімізде бақшамызға жетіп алайық, - деп бірінің – артынан бірі залдын шығып кетеді.